[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 29.7.2009

KOM(2009) 420 endelig

2007/0247 (COD)

UDTALELSE FRA KOMMISSIONEN

i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringsforslag til Rådets fælles holdning til forslaget til Europa-Parlamentets og Rådets direktiv om ændring af direktiv 2002/21/EF om fælles rammebestemmelser for elektroniske kommunikationsnet og tjenester, direktiv 2002/19/EF om adgang til og samtrafik mellem elektroniske kommunikationsnet og tilhørende faciliteter og direktiv 2002/20/EF om tilladelser til elektroniske kommunikationsnet og -tjenester

OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

2007/0247 (COD)

UDTALELSE FRA KOMMISSIONEN

i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringsforslag til Rådets fælles holdning til forslaget til Europa-Parlamentets og Rådets direktiv om ændring af direktiv 2002/21/EF om fælles rammebestemmelser for elektroniske kommunikationsnet og tjenester, direktiv 2002/19/EF om adgang til og samtrafik mellem elektroniske kommunikationsnet og tilhørende faciliteter og direktiv 2002/20/EF om tilladelser til elektroniske kommunikationsnet og -tjenester

1. BAGGRUND

Procedure

Kommissionen vedtog sit forslag til direktiv KOM(2007) 697 – 2007/0247 (COD) ('direktivet om bedre regulering') den 13. november 2007 og forelagde det for Europa-Parlamentet og Rådet den 16. november 2007 med henblik på vedtagelse efter proceduren for fælles beslutningstagning i henhold til EF-traktatens artikel 251.

Det Europæiske Økonomiske og Sociale Udvalg afgav udtalelse den 29. maj 2008. Regionsudvalget afgav udtalelse den 19. juni 2008.

Den 6. november 2008 vedtog Kommissionen i overensstemmelse med EF-traktatens artikel 250 sit ændrede forslag[1], hvori mange af de ændringer, Europa-Parlamentet havde vedtaget ved førstebehandlingen den 24. september 2008, var indarbejdet helt eller delvis.

Rådet fastlagde i overensstemmelse med traktatens artikel 251 sin fælles holdning til forslaget den 16. februar 2009[2].

Kommissionen vedtog sin meddelelse om Rådets fælles holdning den 17. februar 2009[3].

Europa-Parlamentet fastlagde sin holdning ved andenbehandlingen den 6. maj 2009.

2. FORMÅLET MED KOMMISSIONENS FORSLAG

Formålet med Kommissionens forslag er at tilpasse regelsættet for elektronisk kommunikation, hvad angår rammedirektivet[4], tilladelsesdirektivet[5] og adgangsdirektivet[6], så det får større gennemslagskraft, så der bliver brug for færre administrative ressourcer for at gennemføre den økonomiske regulering, og så adgangen til radiofrekvenser bliver nemmere og mere effektiv.

3. KOMMISSIONENS BEMÆRKNINGER

3.1. Generelt

På plenarforsamlingen den 6. maj 2009 vedtog Europa-Parlamentet en række ændringer til Rådets fælles holdning, som det havde forhandlet sig frem til med Rådet. Formålet var at sikre, at forslaget blev vedtaget ved andenbehandlingen. Disse ændringer vedrører i det væsentlige:

- På radiofrekvensområdet: indførelse af større fleksibilitet i frekvensforvaltningen gennem teknologi- og tjenesteneutralitet, dog med visse undtagelser. Mulighed for at pålægge tjenester på et eksklusivt grundlag i begrænsede tilfælde. Vedtagelse af flerårige lovgivningsmæssige radiofrekvenspolitikprogrammer i Europa-Parlamentet og Rådet på forslag af Kommissionen, bistået af en frekvenspolitikgruppe. Mulighed for at harmonisere frekvensbånd i tilfælde, hvor rettighederne skal gøres omsættelige, og undtagelse fra kravet om at indlede en ny tildeling af rettigheder, hvis restriktionerne på eksisterende rettigheder tages op til revision.

- Styrket uafhængighed for de nationale tilsynsmyndigheder, der er ansvarlige for forhåndsregulering af markedet eller for bilæggelse af tvister.

- Yderligere præcisering af betingelserne for at kunne indklage afgørelser truffet af de nationale tilsynsmyndigheder.

- Bestemmelse om, at Kommissionen i tæt samarbejde med BEREC har beføjelse til at vedtage henstillinger om tilbagetrækning og/eller ændring af udkast til foranstaltninger, som er anmeldt af de nationale tilsynsmyndigheder vedrørende pålæggelse, ændring eller ophævelse af forpligtelser for virksomheder.

- Sikring af, at de nationale tilsynsmyndigheder træffer foranstaltninger til at fremme borgernes interesser ved at beskytte slutbrugernes grundlæggende rettigheder og frihedsrettigheder.

- Bemyndigelse af Kommissionen til at vedtage yderligere harmoniseringsforanstaltninger i form af henstillinger eller bindende afgørelser, hvis der fortsat er uligheder i anvendelsen af afhjælpende foranstaltninger.

- Styrkelse af de nationale myndigheders bemyndigelse til at pålægge forpligtelser til fælles brug af faciliteter eller ejendom i tilknytning til elektroniske kommunikationsnet.

- Præcisering af de principper og målsætninger, de nationale tilsynsmyndigheder skal følge, navnlig når det drejer sig om at bevare incitamenter til investeringer i ny netinfrastruktur, uden at dette skader konkurrencen.

- Opdatering og modernisering af de relevante bestemmelser med henblik på at forbedre de retlige rammers teknologineutralitet.

- Nye bestemmelser indeholdende betingelserne og proceduren for pålæggelse af funktionel adskillelse fra den nationale tilsynsmyndigheds side.

Kommissionen accepterer Europa-Parlamentets ændringer, da de er i tråd med det overordnede mål med forslaget og dets generelle aspekter.

Hvad ændring 138 angår, havde Kommissionen accepteret den i sit ændrede forslag efter Europa-Parlamentets førstebehandling, men kunne derefter tilslutte sig Parlamentets-Rådets kompromistekst som en afbalanceret løsning. Kommissionen kunne derfor acceptere ændringen, men vil gøre sit yderste for at fremme en kompromisløsning mellem de to lovgivere vedrørende dette spørgsmål.

3.2. Ændret forslag

I medfør EF-traktatens artikel 250, stk. 2, ændrer Kommissionen sit forslag i tråd med de ændringer, Europa-Parlamentet vedtog på sin plenarforsamling den 6. maj 2009.

[1] KOM(2008) 724 endelig.

[2] EUT C 103 E af 5.5.2009, s. 1.

[3] KOM(2009) 78 endelig.

[4] Europa-Parlamentets og Rådets direktiv 2002/21/EF af 7. marts 2002 om fælles rammebestemmelser for elektroniske kommunikationsnet og -tjenester (EFT L 108 af 24.4.2002).

[5] Europa-Parlamentets og Rådets direktiv 2002/20/EF af 7. marts 2002 om tilladelser til elektroniske kommunikationsnet og -tjenester (EFT L 108 af 24.4.2002).

[6] Europa-Parlamentets og Rådets direktiv 2002/19/EF af 7. marts 2002 om adgang til og samtrafik mellem elektroniske kommunikationsnet og tilhørende faciliteter (EFT L 108 af 24.4.2002).